
MBI PROCEDURAT E KONTROLLIT NË TRANSPORTIN RRUGOR TË MALLRAVE TË RREZIKSHME[footnoteRef:1] [footnoteRef:2] [1:  Ky ligj është përafruar plotësisht me direktivën e Këshillit nr. 95/50/EC e 6 tetorit 1995 “Mbi procedurat uniforme për kontrollet në transportin rrugor të mallrave të rrezikshme”. Numri i  CELRX 311995L0050, Fletorja Zyrtare e Bashkimit Europian, seria L, nr. 249, datë 17.10.1995, faqe 35.]  [2:  Direktivën e Komisionit nr. 2004/112/EC e 13 dhjetorit 2004 që adapton progresin teknik të direktivës së Këshillit nr. 95/50/EC e 6 tetorit 1995 “Mbi procedurat uniforme për kontrollet në transportin rrugor të mallrave të rrezikshme”. Numri i  CELRX 32004L0112. Fletorja Zyrtare e Bashkimit Europian, seria L, nr. 367, datë 14.12.2004, faqe 23-28] 


Në mbështetje të nenit 102, pika 4 e Kushtetutës, të nenit 39 pikat 5 dhe 6, të nenit 45 pikat 2 dhe 3 dhe të nenit 63 të ligjit nr. 118/2012, datë 13.12.2012 “Për transportet e mallrave të rrezikshme”, Ministri i Punëve Publike dhe Transportit dhe Ministri i Brendshëm

Udhëzojnë:

1. Qëllimi, fusha e zbatimit dhe përkufizimet
1.1 Udhëzimi do të zbatohet për kontrollet e kryera nga personat e autorizuar për kontrollin në rrugë të mallrave të rrezikshme me mjete të regjistruara në Republikën e Shqipërisë dhe mjete të regjistruara në një shtet tjetër, palë kontraktuese ose jo në Marrëveshjen Europiane të Transportit Ndërkombëtar Rrugor të Mallrave të Rrezikshme.
1.2 Udhëzimi do të zbatohet edhe për kontrollet në mjediset e ndërmarrjeve pjesëmarrëse në transportin e mallrave të rrezikshme.
1.3 Udhëzimi nuk zbatohet për transportin e mallrave të rrezikshme:
a) me mjete që i përkasin ose janë nën përgjegjësinë e Forcave të Armatosura të Republikës së Shqipërisë, si dhe forcave të armatosura të shteteve të tjetra në përputhje me marrëveshjen/et në fuqi;
b) brenda perimetrit të një zone të mbyllur, ku mallrat mund të prodhohen, trajtohen përpunohen, ruhen, sistemohen apo transferohen në hapësirën e brendshme.
c) kur janë në përputhje me dispozitat përjashtuese të ADR-së.
1.4 Për qëllime të këtij udhëzimi do të përdoren përkufizimet e mëposhtme:
a) “ADR” nënkupton anekset A dhe B të Marrëveshjes Europiane për Transportin Ndërkombëtar Rrugor të Mallrave të Rrezikshme, të rishikuar ose të  ribotuar herë pas here;
b) “Direktiva për kontrollin e mallrave të rrezikshme” nënkupton direktivën nr. 95/50/EC e Këshillit e 24 shtatorit 2008 “Mbi procedurat uniforme për kontrollet në transportin e mallrave të rrezikshme me rrugë”, me amendime të herëpashershme;
c) “Kategoria e rrezikut” nënkupton kategorinë e shkeljes të klasifikuar në përputhje me nivelin e rrezikut të përshkruar në anekset I dhe II të direktivës 95/50/EC dhe/ose anekset II dhe III të këtij udhëzimi.
ç) “Kontroll” nënkupton çdo kontroll, inspektim, verifikim ose formalitet të kryer nga organet përgjegjëse në rrugë, mjediset e subjektit dhe pikat e kalimit të kufirit, për arsye të sigurisë që lidhen me transportin e mallrave të rrezikshme;



d) “Ligji për transportin e mallrave të rrezikshme” nënkupton ligjin nr. 118/2012, datë 13.12.2012, i cili ka për qëllim rritjen e sigurisë në transportin rrugor të mallrave të rrezikshme;
dh) “Mallra të rrezikshme” nënkupton ato substanca ose artikuj, transporti me rrugë i të cilëve është i ndaluar ose i autorizuar vetëm në rrethana të caktuar nga ADR-ja;
e) “Mjet” nënkupton çdo mjet motorik të destinuar për përdorimin në rrugë, nëse komplet ose jo komplet, i cili ka të paktën katër rrota dhe një shpejtuesi të caktuar që e kalon 25 km/orë, së bashku me rimorkion e tij, me përjashtim të mjeteve, të cilat udhëtojnë mbi shina, të traktorëve bujqësorë dhe pyjorë dhe/ose makineritë e lëvizshme;
ë) “Njësi transporti” nënkupton një mjet motorik pa rimorkio bashkëlidhur, ose një kombinim të përbërë prej një mjeti motorik dhe një rimorkio bashkëlidhur;
f) “Person i autorizuar për kontrollin në rrugë” nënkupton personin ose grupin e personave të autorizuar nga organet e kontrollit në rrugë, sipas nenit 12 të ligjit nr. 8378, datë 22.7.1998 “Kodi Rrugor i Republikës së Shqipërisë”, nenit 30 të ligjit nr. 10 433 “Për inspektimin në Republikën e Shqipërisë dhe nenit 7 të ligjit nr. 7986 “Për inspektoratin shtetëror të punës”;
g) “Pjesëmarrës” nënkupton personin ose subjektin e përfshirë në transportin e mallrave të rrezikshme dhe i lidhur me veprimtarinë e ngarkimit, shkarkimit, paketimit dhe mbushjes dhe përfshin dërguesin, transportuesin, marrësin, ngarkuesin, mbushësin, paketuesin, shkarkuesin, operatorin e cisternës-transferueshme ose kontejnerit–cisternës, e vagonit-cisternë, drejtuesin e mjetit, këshilltarin e sigurisë, organin inspektues;
h) “Transport” nënkupton operacionin e transportit, të kryer me anë të një mjeti, plotësisht ose pjesërisht në rrugët publike, i drejtuar plotësisht ose pjesërisht brenda Shqipërisë, në të cilët përfshihen veprimtaritë e ngarkimit, shkarkimit, ambalazhimit dhe mbushjes, por nuk përfshin transportin e kryer plotësisht brenda perimetrit të një zone të mbyllur, e cila nuk është e hapur për publikun.

Kreu II

2. Caktimi i personave të autorizuar për kontroll në rrugë dhe në ndërmarrje
2.1 Personat e autorizuar për kontroll janë personat e autorizuar ose të caktuar sipas nenit 12 të ligjit nr. 8378, datë 22.7.1998 “Kodi Rrugor i Republikës së Shqipërisë”, nenit 30 të ligjit nr. 10 433, datë 16.6.2011 “Për inspektimin në Republikën e Shqipërisë” dhe nenit 7 të ligjit nr. 7986, datë 13.9.1995 “Për inspektoratin shtetëror të punës”. 
2.2. Autoritetet e përmendura në pikën 2.1 të këtij neni caktojnë personat e autorizuar për kontroll për qëllime të zbatimit të ligjit nr. 118/2012, datë 13.12.2012 brenda zonës përkatëse të përgjegjësisë në përputhje me legjislacionin në fuqi.
2.3 Personi i autorizuar për kontroll është i pajisur me një autorizim/dokument nga autoriteti i tij, që e ka autorizuar apo caktuar.
2.4 Gjatë ushtrimit të detyrës, personi i autorizuar për kontroll, me kërkesë të subjektit ndaj të cilit ushtrohet kontroll, paraqet autorizimin/dokumentin identifikues.
3. Kontrollet në rrugë dhe lista e shkeljeve
3.1 Me qëllim lehtësimin e kontrolleve në transportin rrugor do të përdoren dokumente të njëjta me ato që përdorin shtetet anëtare të BE-së, si dokument që tregon rezultatet e kontrollit sipas aneksit I ose lista e kontrollit sipas aneksit II të këtij udhëzimi. Një kopje e listës së kontrollit ose dokumentit që tregon rezultatin e kontrollit i plotësuar nga personi i autorizuar për kontroll i jepet drejtuesit të mjetit, i cili e paraqet me kërkesën e personit të autorizuar për kontroll, për thjeshtimin e shmangien e kontrolleve të mëtejshme.
3.2 Kontrollet në rrugë janë të rastësishme e duhet të shtrihen në pjesën më të madhe të rrjetit rrugor.

3.3 Kontrollet kryhen në vende të caktuara, ku lejohen mjetet, që kanë kryer shkelje të dispozitave të ADR-së apo ligjit nr. 118/2012, datë 13.12.2012, për t’u sjellë në përputhje me dispozitat e ligjeve të përmendura ose, nëse personi i autorizuar/caktuar që kryen kontrollin e gjykon të përshtatshme t’i ndalojë në vend ose në një vend të caktuar për këtë qëllim pa shkaktuar rrezik të sigurisë.
3.4 Kur është e përshtatshme dhe me kusht, që kjo nuk përbën rrezik për sigurinë, mostrat/kampionet e mallrave të rrezikshme të transportuara mund të merren për ekzaminim në laboratorët e akredituar dhe/ose notifikuar nga personi i autorizuar për kontroll dhe/ose individë të kualifikuar për këtë qëllim. Për marrjen e mostrave/kampioneve plotësohet një procesverbal sipas aneksit VII të këtij udhëzimi, një kopje e të të cilit i dorëzohet subjektit që u kontrollua. 
4. Ndalimi i mjetit në rrugë dhe në pikat e kalimit të kufirit
4.1 Pavarësisht dënimeve të tjera për të cilat ndalohen, mjetet për sa u përket, të cilëve një ose më shumë shkelje të rregullave në transportin e mallrave të rrezikshme, në veçanti shkeljet sipas aneksit II të këtij udhëzimi, ndalohen menjëherë ose në vend ose në vendin e caktuar, për këtë qëllim, nga personat e autorizuar që kryejnë kontrollin dhe i kërkohet drejtuesit të mjetit për ta sjellë në konformitet para vijimit të operacionit ose merren masa të tjera të përshtatshme:
a) për shkarkimin e mallrave nga mjeti që nuk është në konformitet me ADR-në dhe të ngarkohet në një mjet tjetër në konformitet me ADR-në;
b) për rimorkimin e mjetit në një ofiçinë larg qendrave të banuara, duke u shoqëruar nga organet e kontrollit në rrugë,
në varësi të rrethanave ose kërkesave të sigurisë.
4.2 Mjeti që kryen rimorkimin në rastin e shkronjës “c” të pikës 4.1 të kësaj pike duhet, gjithashtu, të jetë në konformitet me ADR-në për llojin e mallrave që janë duke u transportuar. 
4.3 Në lehtësim të punës së kontrollorëve, rritjes së përgjegjësisë së tyre gjatë ushtrimit të kontrollit, në aneksin V, bashkëlidhur këtij udhëzimi, janë identifikuar pjesëmarrësit në transportin e mallrave të rrezikshme, shkeljet e pjesëmarrësve me përshkrimin e shkeljes sipas ADR-së dhe kategoria e nivelit të rrezikut sipas aneksit II të direktivës 95/50EC.
4.4 Në pikat e kalimit të kufirit, organet doganore, të kufirit dhe ato të DPSHTRR-së, nëse konstatojnë shkelje të një mjeti të regjistruar në një shtet tjetër sipas ADR-së ose anekseve II dhe V të këtij udhëzimi, ndalojnë hyrjen e mjetit në territorin e Shqipërisë dhe e lejojnë atë të lëvizë vetëm pasi rezulton që shkeljet janë rregulluar, ose merren masa të përshtatshme në varësi të rrethanave sipas pikës 4.1. 
5. Kontrollet në mjediset e subjektit
5.1 Kontrolli kryhet në mjediset e subjektit në rastin kur: 
a) shërben si një masë parandaluese për rrezikun në rrugë;
b) shkeljet janë regjistruar gjatë kontrollit në anë të rrugës;
c) shkeljet janë regjistruar të përsëritura nga kontrollet në anë të rrugës sipas shkronjës “b” të këtij neni.
5.2 Kur një ose më shumë shkelje, në mënyrë të veçantë, ato të përmendura në aneksin V të këtij udhëzimi, janë vendosur për sa i përket transportit të mallrave të rrezikshme me rrugë, transporti do të sillet në konformitet para se mjeti të largohet nga mjedisi i subjektit ku ndodhet ose do të merren masa për ndalimin e mjetit deri në rregullimin e të metave.
5.3 Kontrolli në mjediset e subjektit do të ushtrohet në bazë të kërkesave të përmendura në aneksin VI të këtij udhëzimi. Nëse gjatë kontrollit në mjediset e subjektit konstatohen shkelje në lidhje me mallrat e rrezikshme, organi kontrollues vendos dënimin e duhur dhe një kopje të dokumentit sipas aneksit I ia dorëzon subjektit.
5.4 Personi i autorizuar për kontroll në mjediset e ndërmarrjes ka të drejtë të futet në çdo vend ku dispozitat e transportit rrugor zbatohen, ose i cili përdoret për qëllime që lidhen me transportin e mallrave të rrezikshme me rrugë dhe/ose siguron pajisje të transportueshme me presion dhe përfshin hetimin brenda, inspektimin dhe kërkimin:
a) e çdo veprimtarie, instalimi, procesi, procedure, materiali ose pune në këtë vend;
b) e çdo pajisjeje të transportueshme me presion ose të gjithë mallrat e rrezikshme ose regjistrimet në lidhje me to, për të vlerësuar nëse dispozitat e transportit të mallrave të rrezikshme janë plotësuar dhe, për këtë qëllim, marrin me vete dhe përdorin ndonjë pajisje ose material që e konsiderojnë të nevojshëm;
c) e të gjithë dokumentacionit në hard-copy apo në pajisjet elektronike.
5.5 Personat e autorizuar për kontroll dhe/ose individë të kualifikuar, mund të marrin me vete:
a) mostra/kampionë të mallrave të rrezikshme për analiza laboratorike, në mënyrë që të mos rrezikohet siguria. Pas marrjes së mostrave/kampionëve për prova laboratorike, personat e autorizuar për kontroll dhe/ose individë të kualifikuar, plotësojnë procesverbalin sipas modelit në aneksin VII të këtij udhëzimi, një kopje të të cilit ia japin subjektit që u kontrollua;
b) materiale apo pajisje të ndryshme për prova;
c) dokumente në formë hard-copy apo në formë elektronike etj.
6. Shkëmbimi i informacionit
6.1 Ministria e Punëve Publike dhe Transportit shkëmben informacion me shtetet e tjera për sa u përket shkeljeve të transportuesve të regjistruar në një shtet tjetër dhe u dërgon informacion shteteve të tjera për transportuesit e saj të regjistruar në Shqipëri.
6.2 Për shkeljet e kryera nga transportuesit e huaj të regjistruar në territorin e Republikës së Shqipërisë, Policia Rrugore dhe organet e tjera të kontrollit të ngarkuar me ligjin nr. 118/2012, datë 13.12.2012, dërgojnë informacion në Drejtorinë e Përgjithshme të Shërbimeve të Transportit Rrugor (PSHTRR), brenda 45 ditëve nga konstatimi, e cila e grumbullon atë dhe më pas ia përcjell ministrisë.
6.3 Ministria e Punëve Publike dhe Transportit shkeljet e regjistruara për transportin e huaj, të regjistruar në një shtet tjetër, i plotëson sipas modelit të aneksit IV të këtij udhëzimi, i cili quhet raporti vjetor dhe e përcjell çdo vit kalendarik jo më vonë se muaji prill i vitit në vazhdim.
6.4 Raporti përmban:
a) volumin e përcaktuar apo të vlerësuar të mallrave të rrezikshme të transportuara (në tonë të transportuara ose në tonë/kilometra);
b) numrin e kontrolleve të kryera;
c) numrin e mjeteve të kontrolluara, të klasifikuara sipas shtetit të regjistrimit të mjetit (mjetet e regjistruar në vend dhe në shtete të tjera);
ç) numrin dhe llojet e shkeljeve të regjistruara, në përputhje me kategorinë e rrezikut;
d) numrin dhe llojet e masave ndëshkuese të vendosura.

Kreu III

7. Dokumentet shoqëruese në bordin e mjetit
7.1 Një njësi transporti e ngarkuar me mallrat rrezikshme nuk duhet në asnjë rast të përfshijë më shumë se një rimorkio (ose gjysmërimorkio).
7.2 Përveç dokumenteve të kërkuara sipas akteve ligjore e nënligjore të tjera, për mjetin, mallin dhe drejtuesin e mjetit, dokumentet që duhet të mbarten në mjetin që transporton mallra të rrezikshme subjekt për kontroll, janë si vijon:
a) certifikata e trajnimit të drejtuesit sipas seksionit 8.2.1 të ADR-së, kur është e aplikueshme;
b) certifikata e miratimit ADR të mjetit, sipas seksionit 9.1.3 të ADR-së për çdo njësi transporti ose element të saj, kur është e nevojshme;
c) instruksionin me shkrim në rast aksidenti, sipas seksionit 5.4.3 të ADR-së;
ç) dokumenti/dokumentet e transportit (fletudhëtimi i ngarkesës) të përshkruar në seksionin 5.4.1 të ADR-së dhe kur duhet edhe certifikatën e kontejnerit të madh ose certifikatën e paketimit sipas seksionit 5.4.2 të ADR-së. Në aneksin VIII është dhënë përmbajtja e dokumentit/dokumenteve të disa transporteve kryesore; 
d) dokumentet e identifikimit të drejtuesve të mjetit, të cilët duhet të përmbajnë fotografi;
dh) një kopje e autorizimit, kombëtar/bilateral/multilateral të lëshuar nga organi përkatës administrativ, sipas rastit, në përputhje me nenet 23, 26 dhe 27 të ligjit nr. 118/2012, datë 13.12.2012 dhe me shkronjat “c” ose “d” të pikës 5.4.1.2.1 ose 5.4.1.2.3.3 të ADR-së me kushtet bashkëlidhur dokumenteve të transportit. Gjuha e plotësimit të dokumentit të transportit, sipas ADR-së, është gjuha zyrtare e vendit të spedicionimit dhe, gjithashtu, nëse kjo gjuhë nuk është në anglisht, frëngjisht ose gjermanisht, dokumenti hartohet në anglisht, frëngjisht ose gjermanisht;
e) certifikata e inspektimit të cisternës për mjetet-cisternë, cisternat fikse, cisternat e transferueshme, cisternat e çmontueshme e kontejnerët-cisternë.
8. Përmbajtja dhe kërkesat për dokumentacionin
8.1 Certifikata e trajnimit të drejtuesit, i kërkohet:
a) drejtuesit të mjeteve për transportin në paketa, me përjashtim të operacioneve të transportit që përftohen në pikën 1.1.3.6;
b) drejtuesit të mjeteve që transportojnë mallra të rrezikshëm në cisterna fikse ose të çmontueshme me një kapacitet që i kalon 1 m3, mjetet bateria me kapacitet të përgjithshëm, që i kalon 1 m3, kontejnerët-cisternë, cisternat portative ose MEGC me kapacitet që i kalon 3 m3.
c) drejtuesit të mjeteve që transportojnë lëndë plasëse (LP);
d) drejtuesit të mjeteve që transportojnë materiale radioaktive.
8.2 Mjetet që duhet të kenë certifikatën e miratimit ADR:
a) mjetet-cisternë, cisternat e çmontueshme, cisternat portabile (të trasnferueshme), KGESH (MEGC) dhe mjetet bateri;
b) mjetet që mbartin kontejnerët-cisternë;
c) mjetet që transportojnë eksplozivë;
ç) tërheqësi rrugor i caktuar, kryesisht ose ekskluzivisht, për të tërhequr cilindo prej mjeteve rrugore pa shtytjen e vet (rimorkio ose gjysmërimorkio).
8.3 Konformiteti i mjeteve EX/II, EX/III, FL, OX dhe AT me dispozitat e pjesës 9 do të sigurohet nga certifikata e miratimit ADR (certifikata e miratimit ADR) të lëshuar nga organi përgjegjës në vendin e regjistrimit të mjetit.
8.4 Certifikata e miratimit ADR të mjetit nuk i referohet cisternës, e cila ka certifikatat e veta të miratimit të tipit dhe inspektimet fillestare, periodike, të ndërmjetme, të tyre, të shënuara në pllakën treguese.
8.5 Mjetet që transportojnë paketa apo kuti në kontejnerë, nuk kërkojnë certifikatën e miratimit ADR, përveçse transportin e lëndëve plasëse (LP).
9. Instruksionet me shkrim 
9.1 Si një ndihmë gjatë një situate emergjente për një aksident që mund të ndodhë ose lind gjatë transportit, instruksionet me shkrim në formatin e specifikuar sipas pikës 5.4.3.4 të ADR-së ose pikës më poshtë do të mbahet në kabinën e mjetit në gjendje gatishmërie.  
9.2 Instruksionet me shkrim do të sigurohen nga transportuesi tek ekuipazhi i mjetit në gjuhën(ët) që çdo anëtar mund të lexojë dhe të kuptojë para nisjes së udhëtimit. Transportuesi do të garantojë që çdo anëtar i ekuipazhit të mjetit t’i kuptojë dhe t’i zbatojë siç duhet instruksionet.
9.3 Para nisjes së udhëtimit, anëtarët e ekuipazhit të mjetit do të informohen vetë për ngarkesën e mallrave të rrezikshme dhe konsultojnë instruksionet me shkrim për detajet e veprimit që duhet të ndërmarr në rast aksidenti ose emergjence.
9.4 Instruksionet me shkrim duhet të korrespondojnë me modelin 4-faqësh në ADR ose në aneksin IX të këtij udhëzimi, në lidhje me formën dhe përmbajtjen.
10. Instruksionet me shkrim në përputhje me ADR-në
10.1 Në rastin e një aksidenti apo emergjence që mund të ndodhë ose të lindë gjatë transportit, anëtarët e ekuipazhit të mjetit ndërmarrin veprimet që vijojnë ku siguria dhe zbatushmëria për ta bërë këtë:
- Aplikoni sistemin e frenimit, ndaloni motorin dhe izoloni baterinë me aktivizimin e çelësit kryesor kur është e aplikueshme;
- Shmangni burimet e ndezjes, në veçanti, mos pini duhan ose ndizni ndonjë pajisje elektrike;
- Informoni shërbimet e përshtatshme të emergjencës, duke i dhënë sa më shumë informacion rreth incidentit ose aksidentit dhe substancat e mundshme të përfshira;
- Vishni veshjet paralajmëruese dhe vendosni trekëndëshin e paralajmërimit të përshtatshëm;
- Ruani dokumentet e transportit të gatshme për punonjësit e emergjencës në mbërritje;
- Mos ecni mbi ose mos prekni substancat e derdhura dhe shmangni thithjen e gazrave, tymit, pluhurit dhe avujve të mbetur në anën nga e cila fryn era;
- Kur është e përshtatshme dhe e sigurt për të bërë këtë, përdorni aparatet për fikjen e zjarrit për të shuar zjarret e vogla/fillestare në goma, frena dhe pjesën e motorit;
- Anëtarët e ekuipazhit të mjetit nuk do të veprojnë kundër zjarreve në kompartimentet e ngarkesave;
- Kur është e përshtatshme dhe e sigurt për të bërë këtë, përdorni pajisjet në bord për të parandaluar rrjedhjet në mjedisin ujor ose sistemin e kanalizimit dhe të përmbajë derdhjet;
- Largohuni nga vendi i aksidentit apo i emergjencës, këshilloni personat e tjerë për të lëvizur dhe ndiqni këshillat e shërbimeve të emergjencës;
- Hiqni veshjet mbrojtëse dhe pajisjet e kontaminuara të përdorura dhe të vendosen në mënyrë më të rregullt të sigurt.
11. Pajisjet për mbrojtje të përgjithshme dhe personale për kryerjen e veprimeve të përgjithshme dhe veprimet specifike që duhen kryer në raste emergjente dhe rreziku në bordin e mjetit sipas 8.1.5 të ARD-së
11.1 Njësia e transportit duhet të ketë në bordin e mjetit pajisjet e mëposhtme:
- për çdo mjet, bllokues rrote me madhësi të përshtatur për peshën maksimale të mjetit dhe për diametrin e rrotës;
- dy sinjale, trekëndësha paralajmërues;
- solucion (lëng) për larjen e syve, për numrat e etiketave të rrezikut 1, 1.4, 1.5, 1.6, 2.1, 2.2 dhe 2.3;
- pajisje për (shuarjen) fikjen e zjarrit në përputhje me pikën 81.4 të ADR-së ose aneksin X të këtij udhëzimi; dhe
Për çdo anëtar të ekuipazhit të mjetit:
- veshje paralajmëruese (p.sh. siç përshkruhet në standardin EN 471);
- aparat i transferueshëm ndriçimi;
- një palë doreza mbrojtëse; dhe
- mbrojtëset e syve (syze mbrojtëse).
11.2 Pajisje shtesë të nevojshme për disa klasa:
- për çdo anëtar të ekuipazhit të mjetit duhet të mbahet në mjet maska e shpëtimit në raste emergjente për numrat e etiketave të rrezikut 2.3 ose 6.1; 
- lopata;
- mbulesë për largimin e lagështirës apo bllokimin e rrjedhjes;
- kolektor mbledhës,
të kërkuara vetëm për numrat e etiketave të rrezikut, të ngurta ose të lëngëta 3, 4.1, 4.3, 8 ose 9.
Ky udhëzim hyn në fuqi me botimin në Fletoren Zyrtare.

